Author: popovec
Last saved by: agenda0
Company: mssr

MINISTERSTVO SPRAVODLIVOSTI
SLOVENSKEJ REPUBLIKY 
Číslo: 12357/2002-53 

Materiál na rokovanie
vlády SR

Doplňujúci materiál na rokovanie vlády Slovenskej republiky

Návrh

Z á k o n,

o poskytnutí jednorázového peňažného príspevku politickým väzňom
  a pozostalým rodinným príslušníkom

Podnet:                     					Obsah materiálu:

Iniciatívny návrh        					1. Návrh zákona 
2. Dôvodová správa

Predkladá:

Ján Čarnogurský
minister spravodlivosti
Slovenskej republiky

Bratislava 19. jún 2002

Doplňujúci materiál na rokovanie vlády Slovenskej republiky.

Návrh

Z á k o n 

zo dňa …………………… 2002

o poskytnutí jednorázového peňažného príspevku politickým väzňom
  a pozostalým rodinným príslušníkom
--------------------------------------------------------------------------------------------  

Národná rada SR sa uzniesla na tomto zákone:

§ 1

Účel a predmet

Pre zmiernenie krívd spôsobených komunistickým režimom v rokoch 1948 – 1989 politickým väzňom na Slovensku vymedzuje tento zákon, v nadväznosti na zákon č.  119/1990 Zb. o súdnej rehabilitácii v znení neskorších predpisov, osoby, rozsah a spôsob poskytnutia jednorázového peňažného príspevku (ďalej len „príspevok“) politickým väzňom a ich rodinným príslušníkom, a orgán príslušný na poskytnutie príspevku. 

§ 2

Oprávnené osoby

(1)	Oprávnenou osobou je štátny občan Slovenskej republiky, ktorý bol väznený aspoň 3 mesiace a bol Ministerstvom spravodlivosti Slovenskej republiky (ďalej len „ministerstvo“) odškodnený podľa osobitného predpisu.

Zákon č. 119/1990 Zb. o súdnej rehabilitácii v znení neskorších predpisov.

(2)	Ak bola oprávnená osoba podľa ods. 1 väznená aspoň jeden rok, nárok na jednorazový peňažný príspevok (ďalej len „nárok“) prechádza jej smrťou na manžela, a ak ho niet, na deti.
(3)	Osoby podľa ods. 2 musia byť ku dňu uplatnenia nároku štátnymi občanmi Slovenskej republiky.

§ 3

Uplatnenie nároku

(1)	O poskytnutí príspevku rozhoduje a príspevok vypláca Sociálna poisťovňa (ďalej len „príslušný orgán“).
(2)	Oprávnená osoba môže uplatniť svoj nárok na základe písomnej žiadosti na príslušnom orgáne, a to najneskôr do 31. 12. 2003, inak nárok zaniká. Príslušný orgán rozhodne o nároku najneskôr do pol roka od doručenia žiadosti. 
(3)	Oprávnená osoba je povinná k žiadosti pripojiť doklady preukazujúce opodstatnenosť jej nároku.
(4)	Osoba, ktorá uplatnila nárok podľa tohto zákona, môže podať na súd žalobu proti rozhodnutiu podľa odseku 1 do troch mesiacov odo dňa kedy sa o rozhodnutí dozvedela, najneskôr však do jedného roka odo dňa vydania rozhodnutia.

§ 4

Výška príspevku

(1)	Výška príspevku oprávnenej osoby, ktorá bol väznená aspoň jeden rok je             80  000,-- Sk. Za každý začatý rok od druhého roku väznenia sa príspevok zvyšuje o     3 000,-- Sk za rok.
(2)	Výška príspevku osôb uvedených v § 2 ods. 2 je 50 % príspevku podľa ods. 1. Ak majú nárok viaceré osoby, rozdelí sa príspevok medzi ne rovnakým dielom.
(3)	Výška príspevku oprávnenej osoby, ktorá bola väznená aspoň 3 mesiace je  20 000,-- Sk.

§ 5

Kontrolu činnosti príslušného orgánu podľa tohto zákona vykonáva ministerstvo ^2. 

^2 Zákon 10/1996 Z.z. o kontrole v štátnej správe v znení neskorších predpisov.

§6

Účinnosť

Tento zákon nadobúda účinnosť dňom jeho vyhlásenia.

D ô v o d o v á   s p r á v a

	Navrhovaným zákonom sa plní povinnosť, ktorú na seba prevzala Národná rada Slovenskej republiky v ustanovení § 5 zákona č. 125 zo dňa 27. marca 1990 o nemorálnosti a protiprávnosti komunistického režimu.
	Podľa archívov štátnej správy a dostupnej literatúry bolo v rokoch 1948 až 1989 komunistickým režimom na Slovensku odsúdených 71 168 osôb.
	Podľa výkazu Ministerstva spravodlivosti SR bolo podľa zákona č. 119/1990 Zb. o súdnej rehabilitácii odškodnených 21 553 osôb. Rozdiel – takmer 50 tisíc osôb medzi odsúdenými a odškodnenými je potrebné vidieť v tom, že
-	značná časť odsúdených pochádzala z radov, ktorí boli odsúdení komunistickou justíciou v ich neprítomnosti alebo nezistení ich pobytu pri vyšetrovaní za protištátnu činnosť
-	značná časť je aj tých, ktorí boli síce vo vyšetrovacej väzbe, ale často bez akýchkoľvek písomností boli prepustení na slobodu,
-	značná časť bola odsúdená podmienečne a Ministerstvo spravodlivosti SR nedostalo od súdnych orgánov ich rozsudky, lebo sa na nich nevzťahovali ustanovenia § 23 zákona č. 119/1990 Zb. o súdnych rehabilitáciách,
značná časť bola súdená podľa zákonov 231/48 Zb., z. 86/1980 Zb.,                 z. 140/1961 Zb., z. 150/69 Zb., resp. podľa zákonného opatrenia Predsedníctva Federálneho zhromaždenia č. 99/1969 Zb. v kategórii prečinov, resp. priestupkov, kde v prevažnej väčšine bolo len podmienečné odsúdenie, resp. finančný postih, resp. vylúčenie zo školy, resp. neumožňovanie pôsobenia v zamestnaní (najmä v kategórii pedagógov, zamestnancov štátnej správy a pod.). Získať presnú evidenciu nie je možné – okrem osôb rehabilitovaných podľa zákona č. 119/1990 Zb. o súdnej rehabilitácii. Tento stav však bol spôsobený aj tým, že v roku 1993 došlo k reorganizácii územných celkov Slovenska, vznikali nové súdy a spisy  sa aj záhadne alebo  zámerne – strácali. Podľa prieskumu prevedeného na dvoch slovenských organizáciách politických väzňov je dnes priemerný vek žijúcich politických väzňov 73,7 roka, pričom najstarší dnes žijúci politický väzeň má 100 rokov
Sociálna poisťovňa tým, že podľa ustanovenia paragrafu 25 zákona č. 119/1990  Zb. o súdnej rehabilitácii, vypláca žijúcim politickým väzňom príplatok k dôchodku za dobu strávenú vo väzení, je známy aj presný počet žijúcich politických väzňov, ktorí ku dňu 22. februára 2002 je 2 370 osôb.
Z porovnateľných štatistík, by okrem žijúcich politických väzňov sa malo odškodniť 4 700 vdov – vdovcov alebo tomuto počtu primeraný počet rodinných príslušníkov, pokiaľ nárok vdov a vdovcov ich úmrtím zanikol.
Kvantifikácia  nákladov:
Základné údaje: celkový počet oprávnených osôb               7 050 osôb
z toho žijúcich politických väzňov                                         2 370 osôb
priemerná dĺžka väzby oprávneného politického väzňa              9 rokov
odškodnenie jedného žijúceho politického väzňa:
-	základná výška 80 000,- Sk
-	priemer za každý začatý rok väzby (na 9 rokov) 27 000,- Sk
Celkom: 107 000,- Sk – z toho na rok 2002    20 250,- Sk

Celková suma odškodnenia oprávnených osôb                      503,0 mil. Sk
Z toho pripadá na žijúcich politických väzňov                          251,5 mil. Sk

 Predložený návrh v porovnaní  so  zákonom  podobným  v  Českej  republike č. 261/2001 Sb. o poskytovaní jednorázovej peňažnej čiastky účastníkom národného boja za oslobodenie, politickým väzňom a osobám z rasových a náboženských dôvodov sústredených do vojenských trestných táborov obmedzuje príspevok u vdov, vdovcov a u osôb väznených do jedného roku nasledovne:
a)	u politických väzňov v Českej republike sa za každý mesiac nad jedným rokom väzby priznáva mesačný príplatok 1 000,-- Kč; náš návrh obsahuje ročný príplatok 3 000,-- Sk,
b)	u vdov a vdovcov po politických   väzňoch   sa   krátenie uvedené v bode a) premietne tak isto do zníženia nároku na štátny rozpočet,
c)	u politických väzňov s výkonom trestu do jedného roku je v Českej republike príspevok 60 000,-- Kč v našom návrhu len 20 tisíc Sk,
d)	u dedičov sa krátenie nároku z bodov a) až c) premietne aj do tejto kategórie; kým v Českej republike táto finančná čiastka nepodlieha dani z príjmu, zatiaľ náš návrh opodstatnenosť zdanenia priznáva.

Návrh zákona je v súlade s ústavou Slovenskej republiky, ústavnými zákonmi a medzinárodnými zmluvami, pri jeho realizácii si nevyžiada nároky na pracovné sily, ani na organizačné zabezpečenie.

Návrh prihliada ku skutočnosti, že naše zákonodarstvo, napríklad na rozdiel od zákonodarstva v Českej republike, v posledných rokoch znížilo výhody politických väzňov priznávané od roku 1990 aj v železničnej, autobusovej doprave, ako aj v prideľovaní liečebných poukazov v kúpeľnej liečbe.

Osobitná časť

K § 1
	Na zmiernenie krívd spôsobených politickým väzňom Slovenska, vydala Národná rada Slovenskej republiky (NR SR) s účinnosťou už 27. marca 1996 zákon č. 125/1996 Zb. V § 6 tohoto zákona prijala opatrenie, podľa ktorého na zmiernenie krívd vydá osobitný zákon.  Predložený návrh zákona napĺňa uvedené opatrenie.
	Politickí väzni súdení a následné rehabilitovaní  sú  uvedení  v ustanoveniach § 2 zákona č. 119/90 Zb. o súdnej rehabilitácii  (ďalej z. 119/90 Zb.).

K § 2
	Vymedzenie osôb, ktoré majú nárok na jednorázový príspevok je v súlade s ustanoveniami z. 119/90 Zb. a na neho nadväzujúci zákon č. 47/1991 Zb.

K § 3
	Voľba spôsobu uplatnenia nároku prostredníctvom Sociálnej poisťovne sa zakladá na tom, že tento orgán je držiteľom dokumentácie politických väzňov, nakoľko podľa ustanovenia § 25 z. č. 119/90 Zb., každý poškodený politický väzeň mohol žiadať, aby sa mu do doby väzby a výkonu trestu  ako aj navýšenia dôchodku pri vydávaní rozhodnutia zohľadnila jeho rehabilitácia. Údaje sú v databáze Sociálnej poisťovne.
	Uplatnením nároku prostredníctvom Sociálnej poisťovne sa odstráni zdĺhavé administratívne konanie, ktoré bolo pri realizácii nárokov v rokoch 1990 – 1992 uskutočňované prostredníctvom Ministerstva spravodlivosti SR.
	Termíny na uplatnenie nároku prihliadajú na skutočnosť, že na rok 2002 je k dispozícii len 48 mil. Sk a doba čerpania tejto sumy je primeraná v tomto rozpočtovom roku. 
Na konanie sa nepoužijú ustanovenia Správneho poriadku.

K § 4
	Návrh zákona prihliada na schodkový rozpočet SR,  a preto odporúča viac ako jednotretinové zníženie tohoto spôsobu odškodnenia v porovnaní s podobným zákonom v Českej republike (zákon ČR č. 261/2001 Sb. o poskytovaní jednorázovej peňažnej čiastky účastníkom národného boja za oslobodenie, politickým väzňom a osobám z  rasových a náboženských dôvodov sústredených do vojenských trestných táborov). Po nadobudnutí účinnosti tohoto zákona, oznámi Sociálna poisťovňa rozhodnutím výšku odškodnenia. Pre žijúcich politických väzňov sa v roku 2002 v rámci poskytnutia prvej časti príspevku dá príspevok vo výške 20 250 Sk.

K § 5
	Navrhuje sa, aby kontrolu činnosti Sociálnej poisťovne podľa tohto zákona vykonávalo Ministerstvo spravodlivosti Slovenskej republiky. 

K § 6
	Účinnosť zákona sa navrhuje dňom jeho vyhlásenia a to z dôvodov dodržania termínu uplatnenia nároku Sociálnej poisťovni do 31. 10. 2002.